**Közös konferenciát szervezett a KEJE és a Nemzeti Közszolgálati Egyetem „Az általános közigazgatási rendtartás első félévének tapasztalatai” címmel**

A Nemzeti Közszolgálati Egyetem és a Közigazgatási Eljárási Jogi Egyesület (a továbbiakban: KEJE) közös szervezésében 2018. június 8-án megrendezésre került „Az általános közigazgatási rendtartás első félévének tapasztalatai” című tudományos és szakmai konferencia a Nemzeti Közszolgálati Ludovika téri Kampuszán. A 2018. január 1-jén hatályba lépett, az általános közigazgatási rendtartásról szóló 2016. évi CL. törvény (a továbbiakban: Ákr.) számos változást eredményezett a közigazgatási eljárások körében, ezért a rendezvény elsődleges célja volt, hogy a jogalkalmazók munkáját segítse akként, hogy bemutatja az Ákr. első fél éves hatályosulásának tapasztalatait. A rendezvény iránti érdeklődésre figyelemmel július 4-én a szervező intézmények újabb konferenciát rendeznek, melyre minden kedves érdeklődőt szeretettel várunk.

Az alábbiakban összefoglaljuk a rendezvényen elhangzott szakmai előadások legfontosabb mondandóját:

A konferencia keretében elsőként Prof. Dr. Kis Norbert, a Nemzeti Közszolgálat Egyetem Államtudományi és Közigazgatási Karának dékánja köszöntötte a megjelent kollégákat. Hangsúlyozta, hogy ha a jó közigazgatás értékei, pl. az ügyfél megelégedése, érvényesülnek az általános közigazgatási rendtartásban, akkor megvalósul a jó közigazgatás. Elmondta, hogy az Egyetem folyamatosan méri az Ákr. hatásait, értékeit. Kiemelte, hogy az egységes európai rendszer is az eljárás jogon keresztül tud érvényesülni. Köszöntötte a Közigazgatási Eljárási Jogi Egyesületet is, mint egy újabb olyan platformot, amely lehetőséget ad arra, hogy az Ákr. tapasztalatairól beszéljünk.

Dr. habil. Boros Anita a Nemzeti Közszolgálat Egyetem docense, a KEJE elnöke, a Kilényi Géza Kutatóműhely kutatásvezetője bemutatta a KEJE megalakulásának előzményeit, szervezetünk céljait, hangsúlyozva a mindennapi közigazgatási (hatósági) munka támogatását, mint az Egyesület hosszú távú célját. Emellett docens asszony bemutatta a 2018-ban megalakult Kilényi Géza Egyetemi Kutatóműhelyet és annak első átfogó kutatását, amely „Az állami eljárások racionalizálásának alapkérdései” címet viseli. A kutatás célja arra irányul, hogy megvizsgája, milyen hatást gyakorolnak az állam hatékony működésére, versenyképességére, az ügyfelek mindennapi ügyintézésére az egyes állami eljárások. A Kutatóműhely „A közigazgatási hatósági eljárás(jog) szabályozási karakterisztikáját” c. első etapját egy tudományos kötet zárja, amelynek bemutatására egy konferencia keretében kerül sor idén szeptemberben.

A konferencia folytatásában Dr. Salgó László Péter az Igazságügyi Minisztérium helyettes államtitkára beszélt az Ákr. megalkotásának előzményeiről. Ismertette a törvény előkészítése során a jogalkotók által szem előtt tartott célokat: így a radikális rövidítés, az ügyintézés gyorsítása, az egységesség, a jogorvoslati rendszer újragondolása, valamint a hatósági ügy meghatározása mentén került megalkotásra az új törvény. Hangsúlyozta, hogy egy tényleg általánosan alkalmazandó jogszabályt kívántak alkotni, amelytől csak valóban indokolt esetben térhetnek el az ágazati jogszabályok rendelkezései. A jogalkotás során a koncepcionális gondolkodás volt előtérben. Az Ákr. megalkotása óta az Igazságügyi Minisztérium vizsgálja a visszajelzéseket, módosítási igényeket, utólagos hatásvizsgálatot készít, és a honlapján igyekszik válaszolni a közigazgatási eljárás szabályaival kapcsolatban felmerült kérdésekre.

Dr. habil. Boros Anita „Mérlegen az Ákr.” -vitaindító előadásában kiemelte, hogy az Ákr. két főszereplője a hatóság és az ügyfél, e két szereplő állammal szemben megjelenő elvárásainak összhangját kell megteremteni egy jó közigazgatási eljárási kodifikációban: az ügyfelek a privát szférához hasonló színvonalú szolgáltatásokat várnak el a közigazgatástól. Az legyen gyors, lehetőség szerint ingyenes, vagy nagyon olcsó és minél kevesebbszer kelljen a hatósággal kapcsolatba lépni, ha mégis akkor azt otthonról akkor tehesse meg az ügyfél, amikor akarja. A másik fő szereplő a hatóságok, akik számára a könnyen alkalmazható, átlátható, a legfontosabb kérdésekben pontos iránymutatásokat adó törvény szükséges. Az Ákr. új típusú, gondolkodó jogalkalmazást vár a hatóságoktól. A Kilényi Géza kutatásvezetőjeként elnök asszony szakmai konzultációt folytatott a kormányhivatalokkal és számos önkormányzattal is, amelynek tapasztalatait ‒ így különös tekintettel az Ákr. jogalkalmazási kérdéseire ‒ megosztotta a konferencián résztvevőkkel.

Az Ákr. a kormányhivatalok jogalkalmazási gyakorlatában című előadásában Dr. Józsa Fábián a Pázmány Péter Katolikus Egyetem Állam- és Jogtudományi Karának címzetes egyetemi docense és a KEJE alelnöke példákon keresztül mutatta be, hogy a kormányhivatali jogalkalmazók a napi munkájuk során milyen problémákkal szembesülnek. Hangsúlyozta, hogy az ágazati jogszabályokat kell tovább csiszolni annak érdekében, hogy megteremtsük az összhangot az Ákr. és az ágazati jogszabályok között.

Dr. Szemán Sándor Nyíregyháza Megyei Jogú város címzetes főjegyzője a megyei jogú városok jogalkalmazási gyakorlatában felmerült problémákat ismertette. Az Ákr. előnyei közé sorolta, hogy nyelvezete egyszerűbb, az ügyfelek számára könnyebben érthető általános szabályokat tartalmaz. Üdvözölte, hogy az Ákr.-ben az ügy tárgya határozza meg az illetékességet, és hogy a végrehajtási eljárások lefolytatása a NAV feladata lett. Alapelvi szintre emelné, hogy a hatóságok egymással is együttműködésre kötelesek. Álláspontja szerint az építésügyi feladatokat, birtokvitás ügyeket a kormányhivatalok hatáskörében hatékonyabban lehetne intézni. Az Ákr. hiányosságai közé sorolta, hogy a döntés tartalmát nem határozza meg részletesen, mint azt korábban a Ket. tette.

Dr. Laza Margit Soroksár jegyzője a jegyzők jogalkalmazási gyakorlatában mutatta be az Ákr. alkalmazási nehézségeit, az általános tapasztalatokat, amelyek kapcsán hangsúlyozta, hogy a jogalkotó számára az impulzust a jogalkalmazók tudják megadni. Az Ákr. új gondolkodásmódot vár el az ügyintézőktől, akik tartanak az egyszerű, általános megfogalmazástól, jogalkalmazói tartalommal való megtöltésétől, hiányzik a részletesebb megfogalmazás. Bemutatta az elsőfokú eljárás legjelentősebb jogintézményeit – különös tekintettel a kapcsolódó eljárások, idézés, függő hatály, eljárás megszüntetése, -szünetelése, és az ügyintézési határidő ‒ problémáit a jogalkalmazás során.

A szakhatóságok jogalkalmazási gyakorlatában elsőként Dévényiné Dr. Farkas Adrienn a Budapest Főváros Kormányhivatala Népegészségügyi Főosztály osztályvezetője, jogtanácsosa osztotta meg az Ákr. alkalmazásával kapcsolatos tapasztalatait. Kiemelte, hogy a szakhatósági eljárás a hatósági eljárás különösen fontos része, amely a hatóságok aktív együttműködését feltételezi. A szakhatóságok szakmai segítséget nyújtanak az eljáró hatóságok számára az adott ügyben releváns szakkérdés vonatkozásában. Az Ákr. hatálybalépését követően a szakhatóságok jogalkalmazási gyakorlatában lényeges változást nem tapasztaltak, fennakadás nem volt, tekintve, hogy sok az azonosság az új és a régi eljárási szabályok között. Hangsúlyozta, hogy a szakhatóságok számára és az eljáró hatóság számára előírt határidő nagyon kevés, a megfelelő állásfoglalás kibocsátása és a szakkérdések kellő körbejárása időigényes folyamat.

Az Országos Katasztrófavédelmi Főigazgatóság részéről dr. Firnigel Edit tűzoltó százados és dr. Katona Eszter tűzoltó főhadnagy osztotta meg az Ákr. alkalmazásának tapasztalatait a szakhatóságok jogalkalmazási gyakorlatában. dr. Firnigel Edit bemutatta az új integrált komplex katasztrófavédelmi hatósági szervezetrendszert, mely kb. 400 hatáskört, és öt szakterület feladatait látja el. Az Ákr. hatályba lépésének időpontjától az ágazati jogszabályok helyett az egyes közérdeken alapuló kényszerítő indok alapján eljáró szakhatóságok kijelöléséről szóló 531/2017. (XII. 29.) Korm. rendelet jelöli ki, mely helyi, területi, központi szervet kell bevonni szakhatóságként az elsőfokú eljárásba. Megjegyezte, hogy a hivatkozott Kormányrendeletben vannak elírások, a tűzvédelmi szervek tekintetében nem mindig a megfelelő szintű szervek kerültek megjelölésre. Előadásában kitért az elektronikus ügyintézés során felmerült problémákra, az ügyintézési határidő rövidségére és a jogszerű hallgatás jogintézményére is.

dr. Katona Eszter tűzoltó főhadnagy kiemelte, hogy nagyfokú hatósági együttműködésre van szükség a hatóságok és a szakhatóságok között. Hangsúlyozta, hogy semmisségi ok a szakhatóság megkeresésének elmaradása vagy a szakhatósági állásfoglalás figyelmen kívül hagyása. Kiemelte, hogy a gyakorlatban nehézséget okoz, hogy egyes vizsgálandó szakkérdés elbírálásához több jogszabályt kell alkalmazni, valamint a Korm.rendelet által meghatározott, a szakhatósági állásfoglalás kiadására rendelkezésre álló ügyintézési határidő tartása gyakran problémát okoz.

Az Ákr. hatályba lépésével kapcsolatos tapasztalatokat a helyi önkormányzatok jogalkalmazási gyakorlatában Dr. Gyergyák Ferenc a KEJE alelnöke, a Nemzeti Közszolgálati Egyetem mesteroktatója mutatta be. Előadásában négy kérdéskör alapján elemezte a hatósági jogalkalmazást: vizsgálta, kaptak-e az önkormányzatok segítséget a kormányhivataloktól, illetve a polgármesteri hivatalokon belül, egyéb képzések útján, okozott-e gondot az Ákr. egyes rendelkezéseinek értelmezése, mely jogintézmények okoznak problémát a gyakorlatban, illetve milyen pozitívumai és negatívumai vannak az Ákr.-nek?

Záró gondolataként az Ákr. finomhangolásának szükségességét hangsúlyozta.

A konferencia utolsó etapjában Dr. Seereiner Imre Alfonz a Pázmány Péter Katolikus Egyetem Jog- és Államtudományi Karának címzetes egyetemi docense mutatta be az ügyészi fellépést az Ákr. rendszerében. Kiemelte az ügyészi szerep általános jogvédelmi funkcióját és gyakorlati jellegzetességeit.

Dr. Horváth M. Tamás, a Kúria bírája hangsúlyozta a közigazgatási bíróság közigazgatási hatósági eljárásban elfoglalt helyének szerepét. Azáltal, hogy külön jogszabályi rendelkezés alapján marad a fellebbezés a közigazgatás rendszerében, a bírósági rendszerre is közvetlen hatással van a változás. Tapasztalatait összegezve elmondta, hogy a hatékony bírósági felülvizsgálat és az azt megelőző közigazgatási eljárás megfelelősségének alapvető feltétele a stabilitás.

Ahogyan azt már jeleztük, a konferencia iránt érdeklődők nagy számára figyelemmel a rendezvény 2018. július 4-én ismételten megrendezésre kerül, amelyre minden kedves érdeklődőt szeretettel várunk. A részeletek a www.keje.hu és a www.uni-nke.honlapon kerülnek közzétételre.